ভারতীয় রেল
ভারতে রেল ব্যবস্থা চালু হয় ১৮৫৩ সালে। ১৯৪৭ সালে স্বাধীনতার সময়, দেশে বিয়াল্লিশটি রেল ব্যবস্থা বিদ্যমান ছিল। ১৯৫১ সালে এই সংস্থাগুলির রাষ্ট্রায়ত্ত্বকরণের পর একটি মাত্র সংস্থা স্থাপিত হয় এবং উক্ত সংস্থাটি বিশ্বের অন্যতম বৃহৎ রেল ব্যবস্থায় পরিণত হয়। ভারতীয় রেল দূরপাল্লা ও শহরতলি স্তরে মাল্টি-গেজ ব্যবস্থায় ব্রড, মিটার ও ন্যারো গেজে রেল পরিবহন পরিচালনা করে। এই সংস্থা একাধিক লোকোমোটিভ ও কোচ উৎপাদন কারখানারও মালিক।
হাওড়া–দিল্লি প্রধান রেলপথ
ইংল্যান্ডে স্টকটন এবং ডার্লিংটন রেলওয়ে চালু হওয়ার ৩০ বছরের মধ্যে ভারতের রেলওয়ে পরিবহন চালু করা হয়েছিল। গভর্নর জেনারেল লর্ড ডালহৌসি একটি বিশাল দেশের ওপর ব্রিটিশ নিয়ন্ত্রণ অর্জনের জন্য দ্রুত পরিবহণের সম্ভাব্যতা সম্পর্কে ভবিষ্যদ্বাণী করেছিলেন। শুধুমাত্র পরিবহন সামগ্রী ও জনগণের পরিবহন নয়, সশস্ত্র বাহিনী পরিবহনের জন্যও এই রেলপথের নির্মাণ শুরু হয়।